**Referat af forretningsudvalgsmøde i Graasten Roklub**

**11. oktober 2017 kl. 18.30**

Fremmødte: Helle Grau Skriver, Merete Jessen, Axel Johnsen. Afbud fra Jette Juul Konradsen

**1) Opfølgning fra sidste bestyrelsesmøde (4. september)**

Ad pkt. 5) De lejede DGI kajakker er nu returneret. Ulsnæs og Fiskenæs er overdraget til Sønderborg Roklub. Vi har fået en pose med slik og vin som tak. Kan fortæres til standerstrygningen.

Ad pkt. 8) Forårsklubtur til Silkeborg. Forespørgsel sendt, intet svar, AJ rykker.

Ad pkt. 10) Alle kursister er nu tilmeldt

Ad pkt. 11) Der skal laves et tillæg til ro-reglementet med hensyn til SYDBANK og coastal-roning.

Uden puntk: Der har været afholdt møde i Synnejysk Ronetværk. Tre punkter kræver særlig opmærksomhed: 1) Annette Hammerstrøm går af som tovholder – der skal findes en ny. 2) DfFR anbefaler, at klubberne får tegnet ansvars- og ulykkesforsikringer på aktive både 3) rokort.dk er under forandring/modernisering. 4) Haderslev Roklub arrangerer korttursstyrmandskursus.

**2) Kort økonomistatus**

Støtteklubben overført penge for de to ansøgninger (69.700) til henholdsvis gulv og en ny kajaktrailer. Dermed er likviditeten genoprettet.

**3) Fordeling af opgaver i forbindelse med klubsamling/rospinning.**

 Helle sørger for mad og for skitse til vinterprogram.

 Axel og Anna Karina sørger for afvikling af ro-spinning.

**4) Vinterprogram**

Programskitsen blev gennemgået. Helle justerer et par småting og tager den med til klubsamlingen. Her får medlemmerne mulighed for at supplere.

**5) Planlægning af standerstrygning + festudvalg (Camilla var med på skype)**

Festudvalget v/ Camilla Terp har lagt programmet ud på rokort.dk. Udvalget sørger for indkøb og praktisk afvikling af hele dagen. Bestyrelsen tager sig af indholdet og ceremonien. Vi arbejder på som noget nyt at have alle trofæer på plads til overrækkelse på dagen. Helle undersøger, om det kan nås. Axel er forhindret i at deltage standerstrygningen, og derfor spørges Aage, om han vil påtage sig talen og overrækkelse af trofæer. Axel og Helle udarbejder en drejebog.

**6) Orientering om projekt Coastal-både + fundraising**

Der er lavet et projekt mhp. indkøb af en 2’er og en 1’er til i alt 100.825. AJ og Camilla Terp er gået i gang med fundraisingen. En række fonde er søgt, og foreløbig er der tilsagn om 10.000 fra LINAK. Der vil blive arbejdet videre med projektet, som måske kan realiseres trinvis, efterhånden som finansieringen falder på plads.

**7) Orientering om møde med Grundejerforeningen Sildekulen vedr. vedligeholdelse af bæk.**

Der er tinglyst en forpligtelse om, at Grundejerforeningen skal vedligeholde bækken og sørge for, at vandstanden ikke øges. AJ og formanden for GF-S har besigtiget bækken og drøftet situationen uden at der imidlertid blev fundet en løsning. De mødes igen – denne gang med en opmand fra Sønderborg Kommune – den 25. oktober kl. 13.00.

**8) Forespørgsel om dispensation fra ro-reglementet**

Rochefen har modtaget en forespørgsel fra kajakgruppen vedr. afholdelse af et kajakarrangement i roklubben i november – altså efter standerstrygning og optagelse af bro. Der var enighed om, at dette ønske ikke kan imødekommes inden for det gældende ro-reglement. På sidste bestyrelsesmøde blev der fra kajakudvalget ytret ønske om at drøfte en ændring af ro-reglementet, så vinterroning kan lade sig gøre. Forretningsudvalget foreslår, at denne drøftelse tages op på næste bestyrelsesmøde – og helst med et oplæg fra kajakudvalget om, hvordan det kan gennemføres forsvarligt.

**9) Eventuelt**

På næste bestyrelsesmøde drøftes spørgsmålet om tegning af ulykkes- og skadesforsikring på inrigger-bådene.

Næste bestyrelsesmøde afholdes torsdag den 16. november kl. 18.30 i klubben.

AJ